Frist til 4. december Den tredje udsættelse betyder, at fonden nu har frist til d. 4. december til at svare på spørgsmålene fra Erhvervs- og Selskabsstyrelsen. Spørgsmål, som TV2/Nord har fået aktindsigt i. Lånt to milliarder uden tilladelse Ebh-fonden skal blandt andet svare på, hvorfor man har lånt omkring to milliarder kroner uden at få tilladelse til det, hvorfor fonden ikke har brugt de krævede metoder til at opgøre værdien af en række datterselskaber og hvordan man har sikret sig, at bestyrelsesmedlemmerne i fonden ikke er inhabile, når de behandler spørgsmål om banken. De to bestyrelser er nemlig ens. Ikke handlet forkert Men formanden for de to bestyrelser mener ikke, at man har handlet forkert. - Jeg er meget overbevist om, at vi har levet op til reglerne, siger Egon Korsbæk, formand for bestyrelserne i både ebh Fonden og ebh Bank. Virke til gavn for ebh-bank Han henviser til, at fondens formål ifølge vedtægterne er at "virke til gavn for ebh Bank og virke til gavn for almen nytte og velgørende formål i ebh Banks lokalområde". - Så set i forhold til vores formål er der ikke noget af det, vi har gjort, vi ikke kunne gøre, siger Egon Korsbæk. Ikke fordi vi ikke vil Han forklarer behovet for endnu en udsættelse af svarfristen med, at det er de samme administrative medarbejdere, der forsøger at redde hvad redde kan af banken, der også skal svare Erhvervs- og Selskabsstyrelsen. - Så det er ikke et spørgsmål om, at vi ikke vil oplyse noget. Det er kun et spørgsmål om tid. Døgnet har jo kun 24 timer. Benægter særlige støtteopkøb Erhvervs- og Selskabsstyrelsen vil også have en redegørelse for fondens engagementer med "nærtstående parter - særligt ebh Bank". Men Egon Korsbæk afviser, at der har været lavet særlige støtteopkøb af bankens aktier. - Vores andel af bankens aktier har alle dage ligget på mellem 45 og 50 procent. Så jeg tror ikke umiddelbart, at der er foretaget ekstraordinære opkøb, påpeger den dobbelte bestyrelsesformand.

Referat:
Fonden bag ebh Bank har endnu en gang fået udsættelse med svaret på den stribe af kritiske spørgsmål, Erhvervs- og Selskabsstyrelsen har stillet.